text: и Испания | код 92 301 |без прилагането на допълнителни предпазни мерки след 1 юли 1992 г., когато в ЕО ще бъдат премахнати ветеринарните проверки по вътрешните граници. Въпреки това, предвид развитието на търговския обмен, американското министерство на земеделието предвижда прилагането на клауза за "несмесване" към ирландските месопроизводствени предприятия (тази клауза вече се прилага в Обединеното кралство и в Дания). В тази рамка "несмесване" означава, че съответното предприятие не обработва едновременно животни, месо или продукти с произход от страни, които не са признати за свободни от важни болести и че няма смесване на месата и на продуктите, предназначени за износ за Съединените щати с месото или продуктите с произход от споменатите страни. Американското министерство на земеделието се ангажира да проучи бързо представените от държавите-членки заявления, които понастоящем не са признати от него за свободни от някои болести. За целите на признаването на статута на свободен, американското министерство на земеделието ще приеме, когато то е налице, задължителното във всички държави-членки законодателство, съставляващо юридическата основа на мерките за борба срещу болестите на животните и политиката за здравето на животните що се отнася до вноса на живи животни, на месо и продукти. Комисията се ангажира да предостави необходими данни за ускоряване на създаването на списъка на държавите-членки свободни от съответните болести по животните. |58. | Признаване на регионалния здравен статут | |ЕО предостави на APHIS документ, озаглавен "Единния пазар на Общността – нова стратегия във ветеринарната и фитосанитарната област". Този документ дава подробности за структурите, които отговарят за борбата срещу епизоотичнете болести по животните в ЕО. | На базата на този документ по общностната стратегия, американското министерство на земеделието признава, че общностната политика за борба срещу болестите на регионална основа може да предостави приемливи гаранции за предпазване от разпространението на болестите по животните посредством продукт с животински произход. |Двете страни признават потенциалните предимства, които представлява понятието регионализация, когато става дума за борба срещу взривовете от екзотични епизоотични болести, и че критериите за определението на региона и на метода на управление на региона са основни. | Съединените щати ще разгледат отново своята политика на внос в светлината на понятията на регионализация и, по целесъобразност, ще пристъпят към изменение и допълнение на своя правилник и законодателство относно шап, чума по говедата и други важни болести |APHIS създаде работна група, натоварена с изследване на прилагането на понятието регионализация в мерките за борба срещу болестите по животните. | |59. | Приемане на общностни санитарни мерки, прилагани за страните или за регионите, в които разпространението на болестта е различно | |Двете страни признават, че някои болести могат да съществуват на различни нива на разпространение в някои страни и че с вноса с произход от страни или региони с различно разпространение на болестта е свързана различната степен на рисковете. | Американското министерство на земеделието признава, че СЕГ (спонгиформната енцефалопатия по говедата) е слабо разпространена в Ирландия и във Франция и представлява епидемиологична ситуация, която не е същата в Обединеното кралство. || Американското министерство на земеделието приема идеята, че разпространението на специфичната болест да може да бъде различно в различните


text: страни и риска, свързан с вноса от страна, където разпространението е слабо, е по-малък, отколкото от страна, където е високо. То ще оцени наличната документация относно СЕГ и скрейпи, ще проучи препоръките на Международното бюро по епизоотии и ще пристъпи към проучване на оценката на риска с оглед да измени и допълни процедурите по вноса. |60. | Явна дискриминация и липса на единност при американските органи във връзка с признаването на статута на различни на държавите-членки по отношение на болестите | |Двете страни се споразумяха, че признаването на статута на свободна от болест зависи от ситуацията по отношение на болестта, на системата за борба и т.н. и че страните би трябвало да се третират без дискриминация. От Американското министерство на земеделието се приема вноса на някои видове продукти от някои страни, макар че те не са свободни от везикуларни болести по свинете, но споменатите продукти не се приемат с произход от други страни, считани от ЕО за свободни от болести. Някои изследвания показват, че вирусът на везикулозната болест по свинете може да просъществува 500 дни в някои продукти на основата на суха шунка. Поради това Американската министерство на земеделието извършва оценка на статута на съответната страна на износ, по отношение на везикулозната болест по свинете. | Американското министерство на земеделието ще се ангажира да прилага еднакво към всички държави-членки със сходен статут мерките за намаляване на рисковете. Американското министерство на земеделието ще се ангажира да не бави прекомерно приемането на вноса, веднага след като станат известни резултатите от научните изследвания, и да приеме, че всяко изследване от този тип ще трябва да се отнася до положението на болестта в съответната държава-членка. |--------------------------------------------------19930319ПРИЛОЖЕНИЕ II17 юли 1992 годинаВРЕМЕННИ МЕРКИС цел да отговорят на изискванията на общностната директива за трети страни и без да нарушават приложение I от настоящото споразумение, двете страни се споразумяха, с уговорката за обичайни процедури за изготвяне на списъци, че ЕО ще приеме продукти от кланици на животни от свински и говежди видове, които отговарят на общностните и на американските изисквания, със следните временни специфични изменения:1. Прилагане на препоръките за проблеми No 1—4, 6—11, 13—19, 22—24 и 35 (приложение I).2. FSIS ще играе по-голяма роля, в съответствие с приложение III.3. Двете страни ще предприемат развиването на действия за сътрудничество в съответствие с приложение IV.4. По отношение на следкланичната инспекция на свински сърца, разрезът ще се извършва от персонал на предприятието преди инспекцията на сърцето от персонала на FSIS.5. Дървените греди, използвани в хладилните помещения, се приемат, при условие че са в добро състояние, гладки и обработени с горещо ленено масло или с всякакво друго приемлива вещество, което да ги направи непромокаеми, непропускливи и негниещи и че FSIS прилага ефикасен контрол, предназначен да установи, че те се поддържат по хигиеничен начин. Когато излязат от употреба, дървените греди ще се заменят с други материали.6. Почистване и приготвяне на свинските стомаси (проблем 33)Що се отнася до свинската бяла карантия, почистването и подготвянето няма да се провеждат в кланично помещение по време на приготвянето на предназначени за общностния пазар продукти,илищо се отнася до

type: contracts

jurisdiction: EU


text: бялата свинска карантия, ще се изисква механично разделение на оборудването в затворен кръг, за всеки отделен случай, когато това се окаже необходимо, за да се предотврати заразяването на прясно месо или на карантия.В допълнение през този временен период ще продължи да се практикува предкланичната ветеринарна инспекция на всички животни от касапницата до кланицата.--------------------------------------------------19930319ПРИЛОЖЕНИЕ IIIИзявлениеУВЕЛИЧАВАНЕ РОЛЯТА НА FSIS ВЪВ ВРЪЗКА С ИНСПЕКЦИЯТА И ГАРАНЦИИТЕ ОТНОСНО ИЗГОТВЯНЕТО НА СПИСЪК НА ПРЕДПРИЯТИЯТА1. Съединените щати обясниха подробно организацията и отговорностите на FSIS, както е показано в писмото по-долу, от 27 април 1992 г., на д-р Дабърт, помощник ръководител на "Международни програми".СТРУКТУРА И КОНТРОЛ НА ОПЕРАЦИИТЕ ПО ИЗНОСА В РАМКИТЕ НА FSIS (FOOD SAFETY AND INSPECTION SERVICE – СЛУЖБА ПО КОНТРОЛ И БЕЗОПАСНОСТ НА ХРАНИТЕ)I. Структура и организацияFSIS се състои от пет големи отдела (program areas), всеки от които се ръководи от помощник ръководител, пряко подчинен на ръководителя (виж фигура 1-1). Двата отдела, които играят най-важната роля, за да гарантират, че изнасяното за чужди страни прясно месо е безопасно, здраво и правилно маркирано, са отделите "Международни програми" и "Операции по инспекция". Както и петте отдела, отделите "Международни програми" и "Операции по инспекция" в организационен план са свързани с посредничеството на офис на ръководителя. Въпреки това в практиката тези два отдела си координират дейностите на подходящи работни нива.А. Международни програмиВ "Международни програми" отговорността за развиване и координиране на политиката на износ се поема от поделението за координиране на износа. Директорът на поделението за износа е ветеринар и отделът наброява персонал от пет ветеринари. Въз основа на непрекъснато проследяване на формулираните изисквания относно вноса от около осемдесет чужди страни, включително от всяка държава-членка на ЕО, поделението за координиране на износа създаде база данни, които показват как да се задоволят изискванията по отношение на всеки продукт, изнасян към която и да е страна. Политиката на FSIS в областта на износа към която и да е страна се изразява в практически правилник, основан на съдържащите се в тази база данни инструкции (виж приложените инструкции относно износа за Обединеното кралство). На предприятията износители се осигурява пряк достъп до базата данни и копия на инструкциите върху хартия, включително актуализации и други изменения и допълнения се предоставят от поделението за координиране на износа на регионалните офиси на отдела за операциите по инспекция, който се заема да ги разпространява в предприятията износители.Освен актуализацията и разпространението на тези инструкции, поделението за координиране на износа също така отговаря и за воденето на списъци на предприятията, които са одобрени за износ към различни чужди страни. Посещенията на тези предприятия от чужди инспектори се ръководят от поделението за координиране на експорта от Вашингтон. За координиране развитието и прилагането на политиката на износа, отделът за международни програми се старае, във всички чуждестранни инспекции, да включва компетентни лица от отдела за операции по инспекция, както и член на поделението за координиране на износа. Наблюденията по пропуските на предприятията, формулирани от чуждестранните инспектори по време на заключителните срещи с отговорния инспектор и с ръководството на предприятията, се вкарват в базата данни на службата за международни програми и често пъти се


text: изразяват в изменение и допълнение на инструкции, дадени на някои чужди страни.Б. Операции по инспекцияВажна част от регулаторните функции, които се упражняват от отдела за операции по инспекция, е прилагането на политиката на износ, изготвена от отдела за международни програми. Инспекционните дейности на FSIS се осигуряват от мрежа, която включва пет регионални бюра, двадесет и шест местни бюра и сто осемдесет и осем инспекционни "кръга". Всяко регионално бюро се ръководи от регионален директор, който е ветеринар. В 23 региона, в които има кланици, регионалните бюра се ръководят от контрольори, които също са ветеринари, както контрольорите на кръговете, които ръководят инспекционните кръгове на кланиците в тези региони, също са ветеринари. Основата на тази пирамида се състои от отговорни инспектори в кланиците. Така, в отдела за операциите по инспекцията йерархическата структура започва от помощник ръководителя и стига до отговорния инспектор на всяка кланица, като преминава през регионалните директори, регионалните контрольори и контрольорите на областта.В организационната структура на отдела за операции по инспекция се включи система за контрол, която започва работа по надзора на регионалните и местните бюра. Въпреки това основната връзки в йерархията между регионалното/местното ниво и самите предприятия е контрольорът на кръга. Това означава, че той е и главната информационна свръзка между предприятията и отдела за координиране на износа в рамките на отдела за международни програми. Контрольорът на кръга има за задача да посещава редовно всички кланици от своя кръг и да провежда задълбочена инспекция на всяко съоръжение, по-специално, за да провери съблюдаването на формулираните от чуждите страни по въпроса за вноса изисквания. Тази инспекция се изразява в писмен доклад, който, по целесъобразност, представлява основата на програма за подобряване на предприятието, която цели да се смекчат някои специфични недостатъци, отбелязани от контрольора. В немалко случаи регионалният контрольор, както и експерти по клането и преработката, които са към регионалното бюро, се присъединяват към контрольора на кръга по време на неговите инспекции на тримесечие.II. Контрол и отговорности на ниво предприятияА. КланициОтговорният за кланицата инспектор (IIС) е натоварен с инспекцията и с контрола на операциите по клането. Във всяко предприятие, освен в много малките, този IIС е ветеринар, подпомаган от други ветеринари и от инспектори по месото. Една от неговите специални задачи е да удостоверява, че изискванията на чуждите страни, така както са записани в дадените от Вашингтон инструкции, са изпълнени. Макар отговорният инспектор обикновено да делегира части от свои общи задачи (например следкланична инспекция) на своя екип, неговият подпис трябва да фигурира върху сертификата за износ. С подписа си върху сертификата за износ на пратка продукти с предназначение за ЕО, например, отговорният инспектор удостоверява, че продуктите от тази партида могат да се изнасят за Общността.IIС не контролира (физически) американския или общностния материал за етикетирането. (Той обаче контролира марката USDA (Американско министерство на земеделието), която се слага в кланичното хале.). Макар, че IIС трябва да следи всички продукти, които напускат кланицата, да бъдат подходящо идентифицирани, всъщност ръководството на предприятието е този, който купува, складира и полага (на подчинение на контрольор на FSIS) всички американски и общностни етикети. Дори ако IIС не е пряко отговорен


text: за материала за етикетирането, той упражнява пълен контрол върху сертификатите за износ.Всички сертификати за износ се предават от регионалните бюра на IIС. IIС трябва да инвентаризира наличните сертификати и да ги съхранява на сигурно място. Като допълнителен контрол всички кашони, съставляващи дадена партида, носят номера на сертификата за износ, подготвено за тази пратка и използвания за маркировката на картоните печат е под контрола на IIС.Б. Транжорни цехове за транжиране и хладилни складовеВ съответствие с правилника на FSIS, в повечето транжорни цехове и хладилни складове в Съединените щати обикновено няма ветеринар, който да е получил специално образование. Тези два вида инсталации, обаче, се надзирават от контрольора на кръга, който в повечето случаи е ветеринар. По принцип възможно е да се удовлетворят изискванията на Общността по отношение на ветеринарния надзор като се следи да се осигури присъствието на ветеринар при провеждане на транжирането за общностния пазар или, в хладилните складове, продуктите да са подготвени за износ за Общността. В повечето случаи, FSIS е в състояние да окаже помощ на заинтересованите от износ за ЕО предприятия, защото транжорните цехове са неделима част от управлявано от IIС предприятие или защото хладилните складове са разположени в близост до одобрена за ЕО кланица.2. Американската страна изрази готовността си да проучи начините за промяна на своята политика във връзка с инспекцията и гаранциите относно списъка с предприятия, за да повиши ролята на FSIS.3. Съединените щати в допълнение уточниха:"Във връзка с участието на FSIS в процеса на издаване на одобрение на ЕО на американски предприятия ... FSIS ще поиска от ЕО да инспектира само предприятията, които счита че отговарят на общностните изисквания.По целесъобразност FSIS ще удостовери, че пропуските са поправени:"4. Във връзка с прилагането на горепосочените разпоредби:Поделението за координиране на износа (ECD) в рамките на ще работи съвместно с US-MEF(Федерация на американските износители на месо), за да идентифицира заинтересованите от износ за ЕО предприятия.След това те ще бъдат посетени от експерти на FSIS и на ECD, които ще предложат техническа помощ, съвети и ще разяснят изискванията на Общността.Включената в базата данни на поделението за координиране на износа информация относно общностните изисквания ще се използва от различни отговорни ветеринари, които са натоварени да инспектират предприятията, желаещи да бъдат одобрени за износа за Общността.Въз основа на тези посещения на предприятия FSIS и ECD ще посочат предприятията за инспектиране от ЕО.В административно отношение веднага след като извършат задълбочената инспекция на съответните съоръжения, FSIS и ECD ще поискат от ЕО да се посещават само предприятия, които те считат, че отговарят на общностните изисквания.След като FSIS представи своите предложения, ЕО ще се ангажира да проведе посещенията за инспекция в най-кратки срокове.Членове на FSIS и на ECD ще придружават екипите от инспектори на Общността.След направените посещения от инспектори на ЕО, FSIS и на ECD ще поискат коригиране на пропуските, за да се избегнат нови посещения от служители на ЕО и ще удостоверят, че пропуските са коригирани.Отговорният инспектор във всяко предприятие ще прибягва до съдържащите се в базата данни информации относно изискванията на Общността, за да отговори на някои специфични задължения, по-специално да удостовери, че


text: са изпълнени общностните изисквания.Съдържащите се в базата данни информации относно общностните изисквания вътре в базата данни на поделението за координиране на износа ще бъдат предоставени на разположение на ЕО. Тяхното съдържание и всички предвидени изменения и допълнения от едната от страните ще са предмет на споразумение на основата на постоянни процедури на сътрудничество.Писмените доклади във връзка с посещенията за рутинен контрол от ветеринарите от йерархията при поискване ще се предоставят на разположение на посещаващите чуждестранни инспектори.FSIS незабавно ще предупреди общностните органи, когато счита, че в едно предприятие операциите повече не отговарят на общностните изисквания или когато са направени някои промени, например преустановяване на дейността или когато е имало значителни изменения от структурен или оперативен характер.В кланичните помещения ще има постоянно ветеринарно присъствие. Транжорните помещения ще се посещават от държавен ветеринарен лекар най-малко веднъж на ден, докато складовете ще се посещават периодично от държавен ветеринарен лекар, когато те не са поставени под надзора на ветеринарен инспектор, какъвто е случаят на комбинираните предприятия. Отговорният ветеринар ще контролира американски печати и марки, съхранявани в заключвани помещения. Етикетите и марките на ЕО също ще се поставят под контрола на ветеринаря (и съхранявани заключвани помещения). Отговорният ветеринар ще подписва всички здравни свидетелства на ЕО (проблем No 13 и No 14).Предкланичната инспекция ще се провежда от ветеринар (проблем No 15)5. На базата на опита, придобит благодарение на работата на горепосочената система, Съединените щати искат сертифицираните от FSIS предприятия като отговарящи на общностните изисквания да бъдат одобрени от ЕО преди посещението на инспекторите на ЕО.6. В рамките на съгласуван подход ЕО ще проучи възможността да одобри предприятията, които са сертифицирани от компетентните органи на трети страни преди посещението на инспекторите на ЕО.--------------------------------------------------19930319ПРИЛОЖЕНИЕ IVПРЕДЛОЖЕНИЯ ЗА ПРОЦЕДУРА ЗА СЪТРУДНИЧЕСТВО СЪЕДИНЕНИ ЩАТИ—ЕИОПроблеми, които налагат необходимостта от подобряване на комуникацията и сътрудничествотоКогато законодателството не е ясно, възникват редица проблеми от взети решения на различни нива на отговорност. Анализите показват, че съществуват най-малко три нива, в които биха могли да се направят препоръки, за да се подобри сътрудничеството.а) Препоръки относно административни проблеми на общо нивоДвете страни се споразумяха, че на подходящото ниво ще трябва да се създаде по-тясна система на официални контакти, за да се третират проблемите и недоразуменията, които за вбъдеще биха могли да възникнат в тази област. Като се има предвид, че между службите ежедневно могат да възникват проблеми, не е достатъчно да има двустранни контакти веднъж или два пъти в годината. Всяка страна ще посочи лица, които могат да бъдат на разположение всеки ден, за да координират двустранните комуникации. В тази област ветеринарните аташета ще могат да играят важна роля (проблем No 17 и No 40).б) Препоръки относно проблемите, произтичащи от прилагането на разяснителни меркиДвете страни се споразумяха, че ще трябва да се създаде система, която да позволява да се анализират направените от всяка страна препоръки и инструкции, преди те да са официално приети. Това ще позволи по-общ подход в изготвянето на тези насоки. Освен това ще е уместно да се подобри системата за обмен на необходимите информации.в) Препоръки относно проблемите, произтичащи от приемането на професионалното и личното становище


text: на държавните ветеринарни лекариЗа редица решения двете системи разчитат на професионалното становище на ветеринарите.За да се гарантира общ подход по време на самите инспекции, бе предложено да се организират съвместни образователни семинари и програми.Двете страни се споразумяха, че може да се окаже необходимо също да се предвиди административна процедура за обжалване и система за уреждане на споровете между ветеринарите на ниво предприятия (проблеми от No 28 до No 32).г) Препоръки относно проблемите, които могат да се разрешат чрез подобряване на сътрудничеството на научно нивоИзвестен брой проблеми изглежда се нуждаят от допълване с научни изследвания, за да бъдат разрешени. Би било уместно да се препоръча двете администрации да въведат и да финансират сътрудничество между посочените инстанции в научната област.--------------------------------------------------19930319ПРИЛОЖЕНИЕ V19930319„Приложение I.С.ОРГАНИЗАЦИЯ, СТРУКТУРА И ОТГОВОРНОСТИ НА FSISUnited States Department of Agriculture Food Safety and Inspection Service Washington, D.C. 20250 | || 27 април 1992 година |Mr. Thad Lively Agricultural Officer U.S. Mission to the European Communities PSC B2 Box 002 APO AL 09742 |Уважаеми Тад,Моля прочетете по-долу как са представени структурата и контролът на операциите по износ на FSIS.I. Структура и организацияFSIS се състои от пет големи отдела (program areas), всеки от които се ръководи от помощник ръководител, пряко подчинен на ръководителя (виж фигура 1-1). Двата отдела, които играят най-важната роля, за да гарантират, че изнасяното за чужди страни прясно месо е безопасно, здраво и правилно маркирано, са отделите "Международни програми" и "Операции по инспекция". Както и петте отдела, отделите "Международни програми" и "Операции по инспекция" в организационен план са свързани с посредничеството на офис на ръководителя. Въпреки това в практиката тези два отдела си координират дейностите на подходящи работни нива.А. Международни програмиВ "Международни програми" отговорността за развиване и координиране на политиката на износ се поема от поделението за координиране на износа. Директорът на поделението за износа е ветеринар и отдела наброява персонал от пет ветеринаря. Въз основа на непрекъснато проследяване на формулираните изисквания относно вноса от около осемдесет чужди страни, включително от всяка държава-членка на ЕО, поделението за координиране на износа създаде база данни, които показват как да се задоволят изискванията по отношение на всеки продукт, изнасян към която и да е страна. Политиката на FSIS в областта на износа към която и да е страна се изразява в практически правилник, основан на съдържащите се в тази база данни инструкции (виж приложените инструкции относно износа за Обединеното кралство). На предприятията износители се осигурява пряк достъп до базата данни и копия на инструкциите върху хартия, включително актуализации и други изменения и допълнения се предоставят от поделението за координиране на износа на регионалните офиси на отдела за операциите по инспекция, който се заема да ги разпространява в предприятията износители.Освен актуализацията и разпространението на тези инструкции, поделението за координиране на износа също така отговаря и за воденето на списъци на предприятията, които са одобрени за износ към различни чужди страни. Посещенията на тези предприятия от чужди инспектори се ръководят от поделението за координиране на експорта от Вашингтон. За координиране развитието и прилагането на политиката на износа отделът за международни програми се старае във всички


text: чуждестранни инспекции да включва компетентни лица от отдела за операции по инспекция, както и член на поделението за координиране на износа. Наблюденията по пропуските на предприятията, формулирани от чуждестранните инспектори по време на заключителните срещи с отговорния инспектор и с ръководството на предприятията, се вкарват в базата данни на службата за международни програми и често пъти се изразяват в изменение и допълнение на инструкции, дадени на някои чужди страни.Б. Операции по инспекцияВажна част от регулаторните функции, които се упражняват от отдела за операции по инспекция, е прилагането на политиката на износ, изготвена от отдела за международни програми. Инспекционните дейности на FSIS се осигуряват от мрежа, която включва пет регионални бюра, двадесет и шест местни бюра и сто осемдесет и осем инспекционни "кръга". Всяко регионално бюро се ръководи от регионален директор, който е ветеринар. В 23 региона, в които има кланици, регионалните бюра се ръководят от контрольори, които също са ветеринари, както контрольорите на кръговете, които ръководят инспекционните кръгове на кланиците в тези региони, също са ветеринари. Основата на тази пирамида се състои от отговорни инспектори (inspectors in charge или IIC) в кланиците. Така, в отдела за операциите по инспекцията йерархическата структура започва от помощник ръководителя и стига до отговорния инспектор на всяка кланица, като преминава през регионалните директори, регионалните контрольори и контрольорите на областта.В организационната структура на отдела за операции по инспекция се включи система за контрол, която започва работа по надзора на регионалните и местните бюра. Въпреки това основната връзки в йерархията между регионалното/местното ниво и самите предприятия е контрольорът на кръга. Това означава, че той е и главната информационна свръзка между предприятията и отдела за координиране на износа в рамките на отдела за международни програми. Контрольорът на кръга има за задача да посещава редовно всички кланици от своя кръг и да провежда задълбочена инспекция на всяко съоръжение, по-специално за да провери съблюдаването на формулираните от чуждите страни по въпроса за вноса изисквания. Тази инспекция се изразява в писмен доклад, който, по целесъобразност, представлява основата на програма за подобряване на предприятието, която цели да се смекчат някои специфични недостатъци, отбелязани от контрольора. В немалко случаи регионалният контрольор, както и експерти по клането и преработката, които са към регионалното бюро, се присъединяват към контрольора на кръга по време на неговите инспекции на тримесечие.II. Контрол и отговорности на ниво предприятияА. КланициОтговорният за кланицата инспектор (IIС) е натоварен с инспекцията и с контрола на операциите по клането. Във всяко предприятие, освен в много малките, този IIС е ветеринар, подпомаган от други ветеринари и от инспектори по месото. Една от неговите специални задачи е да удостоверява, че изискванията на чуждите страни, така както са записани в дадените от Вашингтон инструкции, са изпълнени. Макар отговорният инспектор обикновено да делегира части от свои общи задачи (например следкланична инспекция) на своя екип, неговият подпис трябва да фигурира върху сертификата за износ. С подписа си върху сертификата за износ на пратка продукти с предназначение за ЕО, например, отговорният инспектор удостоверява, че продуктите от тази партида могат да се изнасят за Общността.IIС не контролира (физически) американския или общностния


text: материал за етикетирането. (Той обаче контролира марката USDA (Американско министерство на земеделието), която се слага в кланичното хале.). Макар че IIС трябва да следи всички продукти, които напускат кланицата, да бъдат подходящо идентифицирани, всъщност ръководството на предприятието е този, който купува, складира и полага (на подчинение на контрольор на FSIS) всички американски и общностни етикети. Дори ако IIС не е пряко отговорен за материала за етикетирането, той упражнява пълен контрол върху сертификатите за износ. Всички сертификати за износ се предават от регионалните бюра на IIС. IIС трябва да инвентаризира наличните сертификатите и да ги съхранява на сигурно място. Като допълнителен контрол, всички кашони, съставляващи дадена партида, носят номера на сертификата за износ, подготвено за тази пратка и използвания за маркировката на картоните печат е под контрола на IIС.Б. Транжорни цехове за транжиране и хладилни складовеВ съответствие с правилника на FSIS в повечето транжорни цехове и хладилни складове в Съединените щати обикновено няма ветеринар, който да е получил специално образование. Тези два вида инсталации, обаче, се надзирават от контрольора на кръга, който, в повечето случаи, е ветеринар. По принцип възможно е да се удовлетворят изискванията на Общността по отношение на ветеринарния надзор, като се следи да се осигури присъствието на ветеринар при провеждане на транжирането за общностния пазар или, в хладилните складове, продуктите да са подготвени за износ за Общността. В повечето случаи FSIS е в състояние да окаже помощ на заинтересованите от износ за ЕО предприятия, защото транжорните цехове са неделима част от управлявано от IIС предприятие или защото хладилните складове са разположени в близост до одобрена за ЕО кланица.+++++ TIFF +++++| William H. Dubbert Помощник-ръководител "Международни програми" |19930319Приложение IIСЛЕДКЛАНИЧНО УСТАНОВЯВАНЕ НА ВЗАИМОСВЪРЗАНОСТТА И ГРУПИРАНЕ В ПАРТИДИ+++++ TIFF +++++19930319Приложение IIIПРЕДКЛАНИЧНА ВЕТЕРИНАРНА ИНСПЕКЦИЯЗАКЛЮЧИТЕЛЕН ПРОЕКТ5. Предкланична инспекция от държавен ветеринарен лекарПроблем: Предкланичните инспекции трябва ли да се извършват от държавни ветеринарни лекари?US 9 CFR 311.1 (CFR = Кодекс на федералните правилници) – Отстраняване на кланични трупове и на болни или замърсени по друг начин части: общи положения — Във връзка с отстраняването на всички кланични трупове или части от кланични трупове от тази част, държавният ветеринарен лекар трябва да упражни своето становище, така че да гарантира, че само здрав и незаразен продукт ще бъде признат за годен за консумация от човека (законодателството изисква отстраняването на всички кланични трупове да се основава на становище на ветеринарния лекар).Американският правилник по отношение на месото и птиците разрешава на лица, които не са ветеринари и не са инспектори, да изтеглят 90 % от животните преди те да бъдат подложени на преценка от инспекторите на FSIS.US — 9 CFR 309.1 (а):"Всички животни, доставени за клане в държавното предприятие, трябва да са прегледани и инспектирани (...) преди клането." (Законодателството не изисква предкланичната инспекция да се извършва от ветеринарен лекар).Основа на изискваниятаА. Съединени щатиДоколкото в Европейската общност, както в Съединените щати, доставяните в кланицата животни са сходни във възрастово отношение и по здравен статут, двете системи са паралелни. В ЕО, както и в Съединените щати, всяко животно, което през целия си живот е служило за много цели, преди да


text: бъде заклано, е внимателно прегледано от ветеринарен лекар по време на предкланичната инспекция. Разликата между общностната система и американската система се състои в обработката, запазена за животни, които са само от американското промишлено животновъдство и за които няма никакво съответствие в общностната система.I. Промишлено животновъдство в Съединените щатиВ Съединените щати промишленото животновъдство включва разплодни животни и животни от угоителни комплекси.Разплодните животни се бракуват в края на продуктивния им живот. Разплодните животни представляват 15 % от животните, доставяните в кланиците и считани за годни за консумация от човека. Тези животни са служели за различни цели по време на тяхното съществуване. Например те може да са били използвани в добива на мляко или като разплодни в стадата от крави/телета. Типична характеристика, те са по-възрастни и са обект на редица здравни проблеми. Когато се предоставят в кланицата, те трябва да бъдат прегледани от ветеринарен лекар.Едрият рогат добитък от угоителните комплекси (Feed lots) представлява 85 % от всички изпратени за клане животни. Тези животни показват специфични характеристики спрямо нормите на ЕО, тъй като те обикновено са по-млади (от 18 до 24 месеца), когато са били изпратени в кланицата, в най-добрата възраст. Те са в отлично здраве и с висока жизненост, получили са внимателни медицински грижи и са били ваксинирани. Те са се ползвали от научно разработен хранителен режим, отгледани са в просторни стопанства, полуизолирани, за да бъдат по-малко изложени на зараза и на други рискове. И накрая, това, което е особено важно, те са отглеждани единствено с цел производство на месо.II. Общностна системаСпоред това, което смятаме, че знаем за общностната система, представяните в кланицата животни са служели за много цели и обикновено са по-възрастни. Що се отнася до продължителността на живота и до здравния статут, те по-скоро приличат на американските бракувани животни в млечните или в разплодните стада. Такива животни в по-голяма степен се нуждаят от преглед от ветеринарен лекар, тъй като в тази популация рискът от здравни проблеми е по-висок. Американското министерство на земеделието признава този риск и, както ЕО, изисква тези животни да се преглеждат по-обстойно от ветеринарните лекари.III. Американска система за инспекцияВ Съединените щати съществуват три нива на предкланична инспекция, които съответстват на три вида съществуващи ситуации в животновъдството в Съединените щати.1. Бракувани животниКато се има предвид, че тези животни са служели за различни цели по време на своето съществуване, обикновено те се колят в специализирани съоръжения. Те се преглеждат обстойно от ветеринарния лекар. Тази задача никога не се възлага на друг и винаги се изпълнява по традиционния начин от ветеринарен лекар на FSIS. Това означава, че тези животни са наблюдавани в покой и в движение от двете страни.2. Традиционна предкланична инспекция на животните от угоителните комплексиВсички тези животни, без изключение, се наблюдават в покой и при движение от двете страни по традиционен начин от ветеринарен лекар и от неветеринарен инспектор на FSIS. След това ветеринарен лекар или неветеринарен инспектор на FSIS, получил специализирано обучение за разпознаване на ненормалните животни от нормалните животни, извършва предкланичната инспекция. Ненормалните животни се отделят за допълнителен преглед от ветеринарният лекар, който решава и за крайното


text: местоназначение на животното. Само нормалните животни се придвижват направо към кланицата.3. "Алтернативна" инспекция на животните от угоителните комплексиВ рамките на алтернативната инспекция специално обучените служители от предприятието могат сортират стадата и да направят така, че само животните в добро здравословно състояние да се представят на предкланичната инспекция и да бъдат заклани. Всяко предприятие, което използва тази възможност, трябва да има предварителното одобрение на регионалния контрольор на FSIS, който е ветеринарен лекар. Първоначалният подбор се осъществява ежедневно от служители на угоителния комплекс. Тези служители отговарят за храненето и грижите, които трябва да се предоставят на животните, и ги виждат всеки ден. Ако се установи, че едно животно е болно или страда поради някаква причина, въпросното животно се изважда от конкуренцията, която съществува в по-голямото стадо и се храни в по-малко оградно пасище, докато възстанови здраве и сили. Всички животни, които се хранят в рамките на тази система, са наблюдавани отблизо от ветеринарният лекар, който има договор с угоителния комплекс. След първоначалния подбор служител на FSIS, който или е ветеринарен лекар, или е неветеринарен инспектор на FSIS, наблюдава всички животни в покой. След това се избира представителна мостра на стадото (5 до 10 %) от различните партиди и се инспектира наново, този път само в движение, от двете страни. Тогава ветеринарният лекар взема окончателно решение.IV. Придобит опит с американската системаТези системи, използвани и прилагани от Съединените щати от над 90 години, са се оказали много ефикасни за сортиране на стадата и изваждане от тях на животните, които са преценени като негодни за консумация от човека.--------------------------------------------------19930319ДОКУМЕНТАЦИЯ НА СЪЕДИНЕНИТЕ ЩАТИ(Трихин)Изисквания относно разрушаването на трихинитеПроблем: Какви са необходимите комбинации продължителност/температура за пълно разрушаване на трихините?Законодателство:Директива 77/96/ЕИО от 21.12.1976 г., приложение IV:"6. Температурата в хладилната камера трябва да достига най-малко –25 °С.""7. Месото с диаметър или с дебелина равна или по-малка от 25 см трябва да се замразява, без прекъсване, в продължение на най-малко на 240 часа, а това, чийто диаметър или дебелина е между 25 и 50 см, най-малко в продължение на 480 последователни часа."US — 9 CFR 308.3 (в) (2) Тези разпоредби уточняват приемливите съотношения продължителност/температура (таблици 1 и 2).Анализ: Проблемът се поражда от разликите в законодателните изисквания.Основа на изискването:А. Съединени щатиСъотношенията продължителност/температура, дадени в таблица 1, се използват от американското министерство на земеделието повече от четиридесет години. Тези от таблица 2 са добавени през 1973 година. Стойностите на продължителността и температурата от таблица 1 са въз основа на трудовете на Ransom (1920 г.). С течение на годините стана ясно, че Ransom се основава главно на температурите на въздуха в обикновените хладилните складове, където ритъмът на температурните промени на месото, съдържащо паразита, е бил относително бавен (Augustine, 1933 г.; Blair и Bang, 1934 г.).Augustine (1952 г.) и Gould (1949 г.) заключават, че трихините биха могли да бъдат разрушени като се понижава температурата на продукта съответно до –35 °С и –37 °С. Въпреки това по онова време, предвид традиционните механични техники на замразяване, е било твърде невероятно да се достигнат тези температурни стойности. С идването на охладителните материали като течния азот и сместа от течен


text: азот и течен въглероден диоксид, при търговски условия е възможно да се достигне до –35 °С в тъканите на свинското месо.На тази основа Zimmermann (1972 г.) проучва ефикасността на тези охладителни материали за разрушаване на трихините и необходимите минимални температурни стойности, за да може продуктът, без друга обработка, да е годен за консумация от човека. Той показа, че с температура от –29 °С продуктът може да се освободи от трихините.Разработките на Kotula (1990 г.) предоставят поредица от окончателни необходими стойности на продължителност и температура за разрушаване на трихините. От 1985 г. тези доклади представляват двата най-забележителни документа по въпроса за замразяването на трихините. Те са в подкрепа на приетите температурни стойности на охлаждане в таблица 2 на Американското министерство на земеделието като се гарантира подходящ резерв на сигурност за разрушение на трихините. Изследването на Kotula показва, че този резерв на сигурност на температурните стойности на охлаждане от таблица 2 надхвърля горния доверителен праг от 99,99 %, което позволява да се твърди, че трихините са разрушени.Вписаните в таблица 2 температури са относително прости и икономични за постигане със съвременната технология. Освен това те освобождават преработвателя от проблемите на дълготрайното складиране на свинското месо с цел разрушаване на трихините.Справки:Augustine, D. L. (1933), Effects of low temperature upon encystec Trichinella spiralis. Amer. Jour. Hyg. 1933, 17:697–710.Kotula, A. W. (1990), Infectivity of Trichinella spiralis from Frozen Pork, Journal of Food Protection, kd. 53, juuli 1990, 571–626.Ransom, B. H. (1916), Effects of refrigeration upon the larvae of Trichinella spiralis, Journal of Agricultural Research, kd. 5, 31. jaanuar 1916, 819–854.Zimmermann, W. J., (1985), Efficacy of Freezing in Eliminating Infectivity of Trichinella spiralis in Boxed Pork Products, Journal of Food Protection, kd. 48, märts 1985, 196–199.Gould, S. E. ja Kassa, L. J., Low Temperature Treatment of Pork, Am. J. Hyg., 1940, kd. 49, 17–24.Rust, R. E. ja Zimmermann, W. J, Low-temperature destruction of Trichinella spiralis using liquid nitrogen and liquid carbon dioxide, Journal of Food Science, kd. 37, 1972, 706–707.Smith, J. H., An Evaluation of Low Temperature Sterilization of Trichinae Infected Pork, Can. J. Comp. Med., kd. 39, juuli 1975, 316–320.Доклад от посещението във Франция от 8 до 18 април 1991 година на екип от американското министерство на земеделието с оглед да се проучи проявяването на трихинелозата при човекаЧленове на екипа:Robert Fetzner, D.V.M.; Caldwell W. Nash; Charlotte I. Miller, Ph.D.Редактор на доклада:Linda Russell, M.A.ПРОЕКТ20 юни 1991 годинаАмериканско министерство на земеделиетоСлужба за инспекция, отговаряща за безопасността на храните (FSIS)Международни програмиВашингтон, окръг КолумбияИзвадка от обсъжданията на 95та годишна сесия на Американската ветеринарна асоциация, Сан Диего, Калифорния, 1991 година--------------------------------------------------


text:
 11/ 80
 BG
 Официален вестник на Европейския съюз
 3
 22005A1010(01)
 L 265/2
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 ЕВРО-СРЕДИЗЕМНОМОРСКО СПОРАЗУМЕНИЕ
 за асоцииране между Европейската общност и нейните държави-членки, от една страна, и Народна демократична република Алжир, от друга страна
 КРАЛСТВО БЕЛГИЯ,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИРЛАНДИЯ,
 ИТАЛИАНСКАТА РЕПУБЛИКА,
 ВЕЛИКОТО ХЕРЦОГСТВО ЛЮКСЕМБУРГ,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 ПОРТУГАЛСКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 Договарящи се страни по Договора за създаване на Европейската общност,
 наричани по-долу „държави-членки“ и
 ЕВРОПЕЙСКАТА ОБЩНОСТ, наричана по-долу Общността, от една страна, и
 НАРОДНА ДЕМОКРАТИЧНА РЕПУБЛИКА АЛЖИР, наричана по-долу „Алжир“,
 от друга страна,
 КАТО ИМАТ ПРЕДВИД близостта и взаимната зависимост, която историческите връзки и общите ценности са установили между Общността, нейните държави-членки и Алжир,
 КАТО ИМАТ ПРЕДВИД, че Общността, нейните държави-членки и Алжир желаят да укрепят тези връзки и да установят дълготрайни взаимоотношения на базата на взаимност, единство, партньорство и съвместно развитие,
 КАТО ИМАТ ПРЕДВИД важността, която страните придават на принципите на Устава на Обединените нации, по-специално на спазването на човешките права и политическата и икономическа свобода, които формират самата база на асоциирането,
 КАТО ОСЪЗНАВАТ, от една страна, важността на взаимоотношенията в общия евро-средиземноморски контекст, и от друга страна, целта на интеграцията между страните от Магреба,
 КАТО ЖЕЛАЯТ изцяло да постигнат целите на това асоцииране, прилагайки съответните разпоредби на настоящото споразумение за сближаване нивата на икономическо и социално развитие на Общността и Алжир,
 КАТО ОСЪЗНАВАТ важността на настоящото споразумение, което се основава на взаимност на интересите, взаимни отстъпки, сътрудничество и диалог,
 КАТО ЖЕЛАЯТ да започнат и продължат политическите консултации по двустранни и международни въпроси от взаимен интерес,
 КАТО ОСЪЗНАВАТ, че тероризмът и международната организирана престъпност представляват заплаха за осъществяване целите за постигане на стабилност и стабилност в региона,
 КАТО ВЗЕМАТ ПРЕДВИД желанието на Общността да окаже подкрепа на Алжир в неговите усилия за осъществяване на икономическа реформи и регулиране, и обществено развитие,
 КАТО ИМАТ ПРЕДВИД ангажиментите на Общността и Алжир по отношение на свободната търговия, в съответствие с правата и задълженията, произтичащи от Общото споразумение за митата и търговията (ГATT) в неговата форма след Уругвайския кръг от преговори,
 КАТО ИМАТ ЖЕЛАНИЕ да установят сътрудничество, поддържано с регулярен диалог по икономически, научни, технологични, социални, културни, аудиовизуални и екологични въпроси, с цел постигане на по-добро взаимно разбирателство,
 КАТО ПОТВЪРЖДАВАТ, че разпоредбите на настоящото споразумение, които са предмет на част III, дял IV от Договора за създаване на Европейската общност, са задължителни за Обединеното кралство и Ирландия като отделни договарящи се страни и не като държави-членки на Общността, докато Обединеното кралство или Ирландия (в зависимост от обстоятелствата) уведомят Алжир, че е обвързан като част от Общността съгласно Протокола за позицията на Обединеното кралство и Ирландия, приложен към Договора за Европейския съюз и Договора за създаване на Европейската общност. Същото се отнася за Дания, съгласно Протокола за позицията на Дания,
 КАТО СА УБЕДЕНИ, че настоящото споразумение осигурява подходяща рамка за развитие на партньорството на база на частната инициатива, и че то ще създаде подходящ климат за развитието на икономическите, търговските


text:
и инвестиционните взаимоотношения между страните, фактор, който предлага жизнено важна подкрепа за икономическото преструктуриране и технологична модернизация,
 СЕ СПОРАЗУМЯХА ЗА СЛЕДНОТО:
 Член 1
 1. С настоящото се установява сътрудничество между Общността и нейните държави-членки, от една страна, и Алжир, от друга страна.
 2. Целите на споразумението са да:
 —
 осигури подходяща рамка за политически диалог между страните, с което да даде възможност за развитие на близки взаимоотношения и сътрудничество във всички области, които те считат уместни за такъв диалог;
 —
 насърчава търговията и разширяването на хармонични икономически и социални взаимоотношения между страните и да създаде условия за постепенна либерализация на търговията със стоки, услуги и капитал;
 —
 подпомага човешкият обмен, по-специално в областта на административните процедури;
 —
 насърчава интегрирането на страните от Магреба като подпомага търговията и сътрудничеството в рамките на групата страни от Магреба и между нея и Общността и нейните държави-членки;
 —
 подпомага икономическото, социално, културно и финансово сътрудничество.
 Член 2
 Зачитането на демократичните принципи и основните човешки права, установени с Всеобщата декларация за правата на човека, вдъхновява местните и международни политики на страните и представлява важен елемент от настоящото споразумение.
 ДЯЛ I
 ПОЛИТИЧЕСКИ ДИАЛОГ
 Член 3
 1. Страните регулярно обсъждат въпроси от областта на политиката и сигурността. Този диалог помага да се изградят трайни връзки на единство между партньорите, които ще допринесат за просперитета, стабилността и сигурността в средиземноморския регион и ще доведат до създаване на климат на разбирателство и толерантност между културите.
 2. Политическият диалог и сътрудничество имат за цел:
 а)
 да подпомогнат сближаването на страните чрез постигане на по-добро взаимно разбирателство и регулярно координиране по международни въпроси от общ интерес;
 б)
 да дадат на всяка страна възможност да обмислят позицията и интересите на другата страна;
 в)
 да допринесат за консолидиране на сигурността и стабилността в евро-средиземноморския регион;
 г)
 да подпомогнат разработването на съвместни инициативи.
 Член 4
 Политическият диалог включва всички въпроси от взаимен интерес за страните, по-специално необходимите условия за гарантиране на мира, сигурността и регионалното развитие чрез насърчаване на сътрудничеството.
 Член 5
 Политическият диалог се провежда регулярно и когато е необходимо:
 а)
 на ниво министри, основно в рамките на Съвета по асоцииране;
 б)
 на ниво висши служители, представляващи Алжир, от една страна, и Председателството на Съвета и Комисията, от друга;
 в)
 възползвайки се напълно от всички дипломатически канали, включително регулярни брифинги, консултации при международни срещи и контакти между дипломатически представители в трети страни;
 г)
 когато е възможно, по други начини, които биха допринесли за консолидиране на диалога и повишаване на неговата ефективност.
 ДЯЛ II
 СВОБОДНО ДВИЖЕНИЕ НА СТОКИ
 Член 6
 Общността и Алжир постепенно създават зона за свободна търговия за преходен период, продължаващ максимум 12 години, чието начало е датата на влизане в сила на настоящото споразумение в съответствие с разпоредбите по-долу и съгласно тези от Общото споразумение за митата и търговията от 1994 г. и други многостранни споразумения за търговията със стоки, приложени към Споразумението за създаване на Световната търговска организация (СТО), наричано по-долу „ГATT“.
 ГЛАВА 1
 Промишлени стоки
 Член 7
 Разпоредбите на настоящата глава се прилагат за стоки, произхождащи от Общността и


text:
Алжир, които са включени в глави 25 до 97 от Комбинираната номенклатура и Митническата тарифа на Алжир, с изключение на стоките по приложение 1.
 Член 8
 Стоките, произхождащи от Алжир, се внасят в Общността, освободени от мита и такси, които имат равностойно действие.
 Член 9
 1. Митата и таксите с равностойно действие, приложими към вноса в Алжир на стоки, произхождащи от Общността и включени в приложение 2, се премахват след влизането в сила на настоящото споразумение.
 2. Митата и таксите с равностойно действие, приложими към вноса в Алжир на стоки, произхождащи от Общността и включени в приложение 3, прогресивно се премахват съгласно графика по-долу:
 —
 две години след датата на влизане в сила на настоящото споразумение всички мита и такси се намаляват до 80 % от базовото мито;
 —
 три години след влизане в сила на настоящото споразумение всички мита и такси се намаляват до 70 % от базовото мито;
 —
 четири години след датата на влизане в сила на настоящото споразумение всички мита и такси се намаляват до 60 % от базовото мито;
 —
 пет години след датата на влизане в сила на настоящото споразумение всички мита и такси се намаляват до 40 % от базовото мито;
 —
 шест години след датата на влизане в сила на настоящото споразумение всички мита и такси се намаляват до 20 % от базовото мито;
 —
 седем години след датата на влизане в сила на настоящото споразумение, останалите мита се премахват.
 3. Митата и таксите с равностойно действие, приложими към вноса в Алжир на стоки, произхождащи в Общността, различни от включените в приложения 2 и 3, прогресивно се премахват съгласно следния график:
 —
 две години след датата на влизане в сила на настоящото споразумение всички мита и такси се намаляват до 90 % от базовото мито;
 —
 три години след датата на влизане в сила на настоящото споразумение всички мита и такси се намаляват до 80 % от базовото мито;
 —
 четири години след датата на влизане в сила на настоящото споразумение всички мита и такси се намаляват до 70 % от базовото мито;
 —
 пет години след датата на влизане в сила на настоящото споразумение всички мита и такси се намаляват до 60 % от базовото мито;
 —
 шест години след датата на влизане в сила на настоящото споразумение всички мита и такси се намаляват до 50 % от базовото мито;
 —
 седем години след датата на влизане в сила на настоящото споразумение всички мита и такси се намаляват до 40 % от базовото мито;
 —
 осем години след датата на влизане в сила на настоящото споразумение всички мита и такси се намаляват до 30 % от базовото мито;
 —
 девет години след датата на влизане в сила на настоящото споразумение всички мита и такси се намаляват до 20 % от базовото мито;
 —
 десет години след датата на влизане в сила на настоящото споразумение всички мита и такси се намаляват до 10 % от базовото мито;
 —
 единадесет години след датата на влизане в сила на настоящото споразумение всички мита и


text:
такси се намаляват до 5 % от базовото мито;
 —
 дванадесет години след датата на влизане в сила на настоящото споразумение останалите мита и такси се премахват.
 4. При сериозни затруднения с дадена стока графиците, установени в съответствие с параграфи 2 и 3, могат да бъдат преработени от Комитета по асоцииране с общо съгласие, при условие че срокът, за който се изисква промяната, не може да бъде продължен по отношение на съответната стока след максималния преходен период съгласно член 6. Ако Комитетът по асоцииране не вземе решение в срок от тридесет дни след молбата му за промяна на графика, Алжир може да временно да преустанови изпълнението на графика за срок, ненадвишаващ една година.
 5. За всяка въпросна стока, базовото мито, което следва да се намалява постепенно съгласно параграфи 2 и 3, са ставките по член 18.
 Член 10
 Разпоредбите, засягащи премахването на митата върху вноса, се прилагат и към митата от финансово естество.
 Член 11
 1. Извънредни мерки с ограничена продължителност, които ограничават разпоредбите на член 9, могат да бъдат предприети от Алжир под формата на увеличение или повторно въвеждане на мита.
 Тези мерки могат да засегнат само новите отрасли или определени сектори, които са подложени на преструктуриране или са изправени пред сериозни трудности, по-специално, когато тези трудности създават големи социални проблеми.
 Митата върху вноса, приложими в Алжир към стоки, произхождащи от Общността, въведени чрез тези мерки, не могат да надвишават 25 % ad valorem и запазват елемент на преференции за стоки, произхождащи от Общността. Общата стойност на вноса на стоки, подложени на такива мерки, не може да надвишава 15 % от общия внос на промишлените стоки от Общността през последната година, за които има статистически данни.
 Тези мерки се прилагат за период, не надвишаващ пет години, освен ако по-голяма продължителност е разрешена от Комитета по асоцииране. Прилагането им се прекратява най-късно след изтичане на максималния преходен период съгласно член 6.
 Никакви подобни мерки не могат да се въвеждат за дадена стока, ако са изминали повече от три години от изключването на всички мита и количествени различия или такси, или мерки, които имат равностойно действие по отношение на тази стока.
 Алжир информира Комитета по асоцииране за всички изключителни мерки, които възнамерява да предприеме и, по искане на Общността, се провеждат консултации относно такива мерки и секторите, към които те се прилагат, преди да бъдат въведени. Когато приема такива мерки, Алжир предоставя на Комитета по асоцииране график за премахване на митата, въведени съгласно настоящия член. Такъв график предвижда поетапно премахване на съответните мита на равни годишни части, като се започва не по-късно от края на втората година след тяхното въвеждане. Комитетът по асоцииране може да приеме различен график.
 2. Чрез дерогация от четвърта алинея от параграф 1 Комитетът по асоцииране може, по изключение, за да се отчетат трудностите, свързани със създаването на нов отрасъл, да разреши на Алжир да запази мерките, вече предприети по параграф 1, максимум за срок от три години след преходния период по член 6.
 ГЛАВА 2
 Селскостопански, рибни и обработени селскостопански продукти
 Член 12
 Разпоредбите на настоящата


text:
глава се прилагат за стоки, произхождащи от Общността и Алжир, включени в глави 1 до 24 от Комбинираната номенклатура и в митническата тарифа на Алжир, и за стоките, изброени в приложение 1.
 Член 13
 Общността и Алжир постепенно установяват по-голяма либерализация в реципрочната си търговия със селскостопански, рибни и обработени селскостопански продукти, които представляват интерес и за двете страни.
 Член 14
 1. Селскостопанските продукти, произхождащи от Алжир, включени в Протокол No 1 за внос в Общността, са предмет на договореностите от този протокол.
 2. Селскостопанските продукти, произхождащи от Общността, включени в Протокол No 2 за внос в Алжир, са предмет на договореностите от този протокол.
 3. Рибните продукти, произхождащи от Алжир, включени в Протокол No 3 за внос в Общността, са предмет на договореностите от този протокол.
 4. Рибните продукти, произхождащи от Общността, включени в Протокол No 4 за внос в Алжир, са предмет на договореностите от този протокол.
 5. Търговията с обработени селскостопански продукти, които са включени в настоящата глава, са предмет на договореностите от Протокол No 5.
 Член 15
 1. Пет години след влизането в сила на настоящото споразумение Общността и Алжир правят оценка на ситуацията, за да определят мерките за либерализация, които следва да се прилагат от Общността и от Алжир шест години след влизането в сила на споразумението, съгласно целта, определена в член 13.
 2. Без да се засягат разпоредбите на параграф 1 и като се вземат предвид моделите на търговия със селскостопански, рибни и обработени селскостопански продукти между страните и особената деликатност на тези продукти, Общността и Алжир проучват в Съвета по асоцииране, продукт по продукт и на взаимна основа, възможностите за взаимно предоставяне на допълнителни концесии.
 Член 16
 1. Прие условие че трябва да бъдат въведени особени правила в резултат прилагането на техните селскостопански политики или модифицирането на техните съществуващи правила, или, при условие че разпоредбите относно прилагането на техните селскостопански политики трябва да бъдат променени или развити, Общността и Алжир могат да променят договореностите, заложени в настоящото споразумение, отнасящи се за въпросните продукти.
 2. Страната, извършваща такава промяна, информира за нея Комитета по асоцииране. По искане на другата страна Комитетът по асоцииране се събира, за да обърне съответното внимание на интересите на другата страна.
 3. Ако Общността или Алжир, при прилагането на параграф 1, промени договореностите за селскостопанските продукти по настоящото споразумение, те предоставят на вноса, произхождащ от другата страна, преимущество, равностойно на предвиденото в настоящото споразумение.
 4. Всяка промяна на договореностите, постигнати с настоящото споразумение, по искане на другата договаряща се страна, е предмет на консултации в Съвета по асоцииране.
 ГЛАВА 3
 Общи разпоредби
 Член 17
 1. Няма да бъдат въвеждани никакви нови мита по вноса или износа или такси, имащи равностоен ефект, нито ще бъдат увеличени съществуващите такива в търговията между Общността и Алжир, след влизането в сила на настоящото споразумение.
 2. Няма да бъдат въвеждани никакви нови количествени ограничения върху вноса или износа, или мерки, които имат равностоен ефект, в търговията между Общността и Алжир.
 3. Количествени ограничения върху вноса или износа и мерки, които имат равностоен ефект върху търговията


text:
между Общността и Алжир, се отменят след влизането в сила на настоящото споразумение.
 4. Алжир отменя най-късно до 1 януари 2006 г. временното допълнително мито, прилагано за стоките, описани в приложение 4. Това мито се намалява на линейна база с 12 пункта годишно, като се започва от 1 януари 2002 г.
 Ако ангажиментите на Алжир, свързани с неговото присъединяване към Световната търговска организация, предвиждат по-кратък срок за отмяна на временното допълнително мито,се прилага този по-кратък срок.
 Член 18
 1. За всеки съответен продукт базовото мито, което следва да бъде намалено съгласно член 9, параграфи 2 и 3 и член 14, е ставката, прилагана фактически по отношение на Общността на 1 януари 2002 г.
 2. При присъединяване на Алжир към Световната търговска организация, приложимото мито за вноса между страните е фиксираната ставка или по-ниската прилагана ставка, която влиза в сила при присъединяването. Ако след присъединяването към Световната търговска организация, се прилага намаление на тарифата на база erga omnes,се прилага намалената ставка.
 3. Разпоредбите на параграф 2 се прилагат за всяко намаление на тарифата, прилагано erga omnes, въведено след датата на приключване на преговорите.
 4. Страните си съобщават взаимно съответните базови ставки, прилагани от 1 януари 2002 г.
 Член 19
 Стоките, произхождащи от Алжир, не се ползват от по-благоприятен режим, когато се внасят в Общността, от този, който държавите-членки прилагат помежду си.
 Разпоредбите на настоящото споразумение се прилагат без да се засягат разпоредбите на Регламент (ЕИО) No 1911/91 на Съвета от 26 юни 1991 г. относно прилагането на разпоредбите на правото на Общността към Канарските острови (ОВ L 171, 29.6.1991 г., стр. 1), последно изменен с Регламент (ЕО) No 1105/2001 (ОВ L 151, 7.6.2001 г., стр. 1).
 Член 20
 1. Страните се въздържат от всякакви мерки или практика от вътрешно фискално естество, установяващи, било пряко или косвено, дискриминация между стоките на едната страна и подобни стоки, произхождащи от територията на другата страна.
 2. Стоките, изнасяни за територията на едната от страните, не могат да се ползват от възстановяване на суми, платени като вътрешни данъци в размери, надвишаващи сумата на преките или косвените данъци, наложени върху тях.
 Член 21
 1. Настоящото споразумение не изключва поддържането или образуването на митнически съюзи, зони за свободна търговия или споразумения за погранична търговия, доколкото те не променят договореностите, отнасящи се до търговията, предвидени в настоящото споразумение.
 2. В рамките на дейността на Комитета по асоцииране се провеждат консултации между страните относно споразумения, създаващи такива митнически съюзи или зони за свободна търговия и, когато е отправено такова искане по други основни въпроси, свързани със съответната им търговска политика към трети страни. В частност, ако трета страна се присъединява към Общността, такива консултации се провеждат, за да се гарантира отчитане на взаимните интереси на Общността и Алжир, формулирани в настоящото споразумение.
 Член 22
 Ако една от страните реши, че е налице дъмпинг в търговията с другата страна по смисъла на член VI от ГATT 1994 г., тя може да вземе съответни мерки срещу такава практика в съответствие със Споразумението за прилагането на член VI от ГATT 1994 г. на


text:
Световната търговска организация, със съответното вътрешно законодателство и с условията и процедурите, предвидени в член 26.
 Член 23
 Между страните се прилага Споразумението за субсидиите и изравнителните мерки на Световната търговска организация.
 Ако една от страните разбере, че се използват субсидии в търговията с другата страна по смисъла на членове VI и XVI от ГATT 1994 г., тя може да вземе подходящи мерки срещу тази практика съгласно Споразумението за субсидиите и изравнителните мерки на Световната търговска организация и своето вътрешно законодателство по този въпрос.
 Член 24
 1. Освен, когато е предвидено друго в настоящия член, между страните се прилагат разпоредбите на член XIX от ГATT 1994 г. и на Споразумението за защитни мерки на Световната търговска организация.
 2. Всяка страна информира незабавно Комитета по асоцииране за всяка стъпка, която тя предприема или възнамерява да предприеме във връзка с прилагането на защитните мерки. Всяка страна изпраща на Комитета по асоцииране, незабавно или най-малко една седмица предварително, писмено съобщение, съдържащо цялата информация, отнасяща се до:
 —
 откриване на процедура по разследване;
 —
 резултата от разследването.
 Представената информация включва обяснение на процедурата, на базата на която се извършва разследването и подробности за графика на изслушванията и други подходящи случаи засегнатите страни да предоставят своите становища.
 Всяка страна изпраща до Комитета по асоцииране предварителна писмена нотификация, която съдържа цялата необходима информация за решението да се приложат временни защитни мерки; тази нотификация трябва да бъде полученя най-малко една седмица преди мерките да бъдат приложени.
 3. След като бъде нотифицирана за крайните резултати от разследването и преди прилагането на защитни мерки съгласно разпоредбите на член XIX от ГATT 1994 г. и Споразумението за защитни мерки на Световната търговска организация, страната, която възнамерява да приложи такива мерки отнася въпроса до Комитета по асоцииране за щателно проучване на ситуацията с оглед намирането на взаимно приемливо решение.
 4. За да се намери такова решение, страните следва незабавно да проведат консултации в рамките на Комитета по асоцииране. Ако страните не успеят да постигнат споразумение в срок от 30 дни от началото на консултациите за решение, с което да се избегне прилагането на защитни мерки, страната, която възнамерява да приложи защитни мерки, може да приложи разпоредбите на член XIX от ГATT 1994 г. и на Споразумението за защитни мерки на Световната търговска организация.
 5. При избора на защитни мерки по смисъла на този член страните дават приоритет на тези, които предизвикват най-малко смущение при постигане целите на настоящото споразумение. Тези мерки не трябва да отиват по-далеч от необходимото за отстраняване на възникналите трудности и трябва да запазят нивото или маржа на преференция, предоставен по смисъла на настоящото споразумение.
 6. Страната, която предвижда прилагането на защитни мерки по смисъла на настоящия член, предлага на другата страна компенсация под формата на либерализация на търговията срещу внос от последната; тази компенсация следва да бъде по същество равностойна на неблагоприятните търговски последствия от мерките на другата страна от датата на тяхното прилагане. Предложението се прави преди да бъде приета защитната мярка и едновременно с нотификацията на и отнасянето до Комитета по асоцииране съгласно параграф 3.


text:
Ако страната, чийто продукт е планираният обект на защитната мярка, счете предложението за компенсация незадоволително, двете страни могат да договорят други форми на търговска компенсация в рамките на консултациите по параграф 3.
 7. Ако страните не могат да се договорят по въпроса за компенсацията в срок от 30 дни след началото на консултациите, страната, чиято стока е предмет на защитните мерки, може да приеме компенсаторни тарифни мерки, които имат търговски последствия по същество равностойни на защитната мярка, приета по смисъла на този член.
 Член 25
 Когато съвместимостта с разпоредбите на член 17, параграф 3 води до:
 i)
 реекспорт в трета страна, срещу която страната износител е приела, за съответната стока, количествени ограничения за износ, експортни мита, или мерки с равностойно действие;
 или
 ii)
 значителен недостиг, или опасност от такъв, от стока, която е основна за страната износител;
 и когато описаните по-горе ситуации предизвикват, или могат да предизвикат, сериозни затруднения за страната износител, тази страна може да предприеме съответните мерки при условията и съгласно процедурите, предвидени в член 26. Мерките не трябва да са дискриминационни и се отменят, когато условията вече не оправдават тяхното запазване.
 Член 26
 1. В случай, че Общността или Алжир, подложат вноса на стоки, които могат да предизвикат трудностите по член 24, на административна процедура, имаща за цел бързо събиране на информация за тенденциите в търговския поток, те уведомяват за това другата страна.
 В случаите, определени в членове 22 и 25, преди предприемането на мерките, предвидени в тях или, в случаите, когато се прилага параграф 2, буква в) от настоящия член, възможно най-скоро Общността или Алжир, според случая, предоставят на Комитета по асоцииране цялата необходима информация с оглед на това да се намери решение, приемливо за двете страни.
 При избора на мерки, предимство се дава на тези, които в най-малка степен нарушават функционирането на настоящото споразумение.
 2. За изпълнение на изискванията от втора алинея на параграф 1 се прилагат следните разпоредби:
 а)
 що се отнася до член 22, страната износител трябва да бъде информирана за случая на дъмпинг веднага щом органите на страната вносител започнат разследването. Когато дъмпингът не е прекратен по смисъла на член VI от ГATT 1994 г. или не се е стигнало до някакво друго удовлетворително решение в срок от 30 дни от отнасянето на въпроса за разглеждане, страната вносител може да приеме съответните мерки;
 б)
 що се отнася до член 25, трудностите, произтичащи от ситуациите, описани в този член се отнасят за проучване до Комитета по асоцииране.
 Комитетът по асоцииране може да вземе решение, което да сложи край на трудностите. Ако той не е взел такова решение в срок от 30 дни след отнасянето на въпроса за разглеждане, страната износител може да наложи съответни мерки върху износа на съответната стока;
 в)
 когато изключителни обстоятелства, изискващи незабавно действие, правят невъзможна предварителната информация или проучване, според случая, Общността или Алжир, в зависимост от това коя от страните е засегната, могат, в ситуациите описани в членове 22 и 25, да приложат незабавно предпазни мерки, необходими за справяне със ситуацията като незабавно информират за това другата страна.


text:
Член 27
 Нищо в настоящото споразумение не препятства забраната или ограничаването на вноса, износа или транзита на стоки, предприети на основата на обществения морал, обществения ред или обществената сигурност, защитата на здравето и живота на хората, животните или растенията, защитата на национални ценности с художествена, историческа или археологическа стойност или защитата на интелектуалната, индустриалната и търговската собственост или разпоредбите, отнасящи се до златото и среброто. Такива забрани или ограничения обаче не могат да представляват средство за произволна дискриминация или прикрито ограничение на търговията между двете страни.
 Член 28
 Понятието „стоки с произход“ за целите на прилагането на разпоредбите на настоящия дял и методите на административно сътрудничество, свързани с тях, са определени в Протокол No 6.
 Член 29
 Комбинираната номенклатура на стоките се прилага за класифициране на стоките за внос в Общността. Митническата тарифа на Алжир се прилага за класифициране на стоките за внос в Алжир.
 ДЯЛ III
 ТЪРГОВИЯ С УСЛУГИ
 Член 30
 Двустранни задължения
 1. Европейската общност и нейните държави-членки предоставят на Алжир режима, който те са длъжни да предоставят съгласно член II.I от Общото споразумение за търговията с услуги, наричано по-долу „ГАТС“.
 2. Европейската общност и нейните държави-членки предоставят на алжирските доставчици на услуги не по-малко благоприятен режим от този, който се дава на подобни доставчици на услуги, съгласно списъка със специфични задължения, поети от Европейската общност и нейните държави-членки съгласно ГATС, към което той е приложен.
 3. Този режим не се прилага за изгоди, предоставени от която и да е от страните съгласно условията на споразумение от типа, определен в член V от ГATС или за мерки, предприети на базата на такова споразумение и към други изгоди, предоставени в съответствие със списъка на изключенията от режима „най-облагодетелствана нация“, приложен от Европейската общност и нейните държави-членки към ГATС.
 4. Алжир предоставя на доставчиците на услуги от Европейската общност и нейните държави-членки режим не по-малко благоприятен от определения в членове 31–33.
 Член 31
 Трансгранично предоставяне на услуги
 По отношение на предоставянето на услуги на територията на Алжир от страна на доставчици на услуги от Общността, освен чрез търговско присъствие или присъствие на физически лица, съгласно членове 32 и 33, Алжир предоставя на доставчиците на услуги от Общността режим не по-малко благоприятен от предоставяния на компании от която и да е трета страна.
 Член 32
 Търговско присъствие
 1.
 а)
 Алжир предоставя за установяването на компании от Общността на негова територия режим не по-малко благоприятен от този, предоставен на компании от която и да е трета страна.
 б)
 Алжир предоставя на дъщерни дружество и клонове на дружества от Общността, установени на негова територия в съответствие с неговото законодателство, по отношение на техните операции, режим не по-малко благоприятен от предоставяния на негови собствени компании или филиали, или на алжирски дъщерни дружества или клонове на дружества от трети страни, който е по-благоприятен.
 2. Режимът по параграф 1, букви а) и б) се предоставя на дружества, дъщерни дружества и клонове, установени в Алжир на датата на влизане в сила на настоящото споразумение и на дружества, дъщерни дружества и клонове, установени там след тази дата.
 Член


text:
33
 Временно пребиваване на физически лица
 1. Компания от Общността или компания от Алжир, установена съответно на територията на Алжир или Общността, има право временно да наема, или временно е наела чрез едно от своите дъщерни дружества или клонове, в съответствие с действащото законодателство в страната домакин по установяване, служители, които са граждани съответно на държави-членки на Общността и Алжир, при условие че тези служители са квалифициран персонал съгласно параграф 2, и че те са наети изключително от такива компании, дъщерни дружества или клонове. Разрешенията за пребиваване и работа на такива заети лица се издават само за периода, за който са наети.
 2. Квалифициран персонал от горепосочените дружества, наричани по-долу „организации“ са „вътрешнофирмени трансферни специалисти“ съгласно буква в) в следните категории, при условие че организацията е юридическо лице и че въпросните специалисти са били наети от него или са били партньори в него (освен мажоритарните акционери) най-малко 12 месеца предшестващи такова преместване:
 а)
 лица, заемащи висока позиция в дадена организация, които главно управляват предприятието, като получават общи насоки от съвета на директорите или акционерите на компанията, включително:
 —
 управляват предприятието или служба, или поделение на предприятието;
 —
 наблюдават и контролират работата на други надзорни или ръководни служители и специалисти;
 —
 имат пълномощия да наемат или освобождават, или да препоръчват назначения или уволнения, или други дейности свързани с управлението на персонала;
 б)
 лица, работещи в организация, които притежават изключителни познания, особено важни за обслужване на предприятието, изследователското оборудване, техниката или за управлението. Оценката на тези познания може да отразява, освен познанията, специфични за предприятието, високото ниво на квалификация, отнасяща се за определен вид работа или професия, изискващи специфични технически познания, включително принадлежност към официално призната професия;
 в)
 „вътрешнофирменият трансферен специалист“ се дефинира като физическо лице, работещо в организация на територията на дадена страна, което временно се прехвърля, с цел извършване на икономически дейности, на територията на другата страна; въпросната организация трябва да има основно място на дейност на територията на дадена страна и прехвърлянето да се извършва в установяване (клон, дъщерно дружества) на тази организация, ефективно изпълняваща подобни икономически дейности на територията на другата страна.
 3. Влизането и временното пребиваване на съответните територии на Алжир и Общността на граждани съответно на държави-членки или на Алжир се разрешава, когато тези представители на компании са лица, заемащи висша длъжност, съгласно параграф 2, буква а) в дружеството и отговарят за установяването на компания на Алжир или на Общността съответно в Алжир или в Общността, когато:
 —
 тези представители не се занимават с извършването на директни продажби или доставки, и
 —
 компанията няма друг представител, офис, клон или дъщерно дружество съответно в държава-членка на Общността или в Алжир.
 Член 34
 Транспорт
 1. Разпоредбите на членове 30 – 33 не се прилагат за въздушния, вътрешния воден или сухоземен транспорт или каботаж, които са предмет на разпоредбите на параграфи 2–6 от настоящия член.
 2. По отношение на дейностите, извършвани от корабните агенции за предоставяне на международни морски транспортни услуги, включително интермодален превоз на товари, включващ морска отсечка, всяка страна разрешава търговско присъствие на дружествата на другата страна


text:
на своя територия под формата на дъщерни дружества или клонове при условия на установяване не по-малко благоприятни от предоставяните на собствените и компании или дъщерни предприятия на компании на трета страна, които са по-изгодни. Тези дейности включват, но не само:
 а)
 маркетинг и продажба на услугата морски превоз и свързаните с нея услуги, чрез пряк контакт с клиенти, от предложението до фактурирането, независимо дали тези услуги се извършват или предлагат от самия доставчик на услуги или от доставчици на услуги, с които продавачът на услуги има установени делови взаимоотношения;
 б)
 покупка и използване, за тяхна сметка или от името на техен клиент (и препродажбата на техни клиенти), на всякакви транспортни и свързаните с тях услуги, включително услуги, свързани с вътрешния транспорт с всякакви средства, особено вътрешните превози по вода, сухопътни и железопътни превози, необходими за доставянето на цялостна услуга;
 в)
 подготовка на транспортни документи, митнически документи, или други, свързани с произхода и естеството на транспортираните стоки;
 г)
 набавяне на бизнес информация от различни източници, включително компютъризирани информационни системи и електронен обмен на данни (при условията на недискриминационни ограничения, отнасящи се до телекомуникациите);
 д)
 уреждане на всякакви бизнес споразумения, включително акционерно участие в компанията и назначаване на местен персонал (или, когато персоналът е чуждестранен, при условията на съответните разпоредби от настоящото споразумение), с всяка местна корабна агенция;
 е)
 извършване на дейности от името на компаниите, като организиране на влизането на кораб в пристанището или прехвърлянето на товарите, когато това е необходимо.
 3. По отношение на морския транспорт страните се задължават да прилагат ефективно принципа на неограничен достъп до международния пазар и трафик на търговска основа.
 Законодателството на всяка страна се прилага към преференциалното право на националния флаг за национален каботаж и за спасяване, такса за теглене и пилотиране на кораб.
 Тези разпоредби не засягат правата и задълженията, произтичащи от Конвенцията на ООН за Кодекса за морските линейни конференции, съгласно приложението им за всяка от страните по настоящото споразумение. Нелинейните конференции са свободни да оперират в конкуренция с конферентна линия доколкото се придържат към принципа за лоялна търговска конкуренция.
 Страните заявяват своите ангажименти по отношение на свободната конкурентна среда, която е основна характеристика на търговията с течни и твърди товари.
 4. При прилагане на принципите от параграф 3 по-горе, страните:
 а)
 не въвеждат договорености за разделяне на товарите в бъдещи двустранни споразумения с трети страни по отношение на сухи и течни товари и линейна търговия. Това, обаче, не изключва възможността от такива договорености, свързани с линейните товари при изключителни обстоятелства, когато компаниите за линейни превози от едната или другата страна по настоящото споразумение иначе не биха имали ефективна възможност да осъществяват търговия към и от съответната трета страна;
 б)
 отменят, след влизане в сила на настоящото споразумение, всички едностранни мерки, административни, технически и други пречки, които могат да представляват прикрито ограничение или имат дискриминационно действие по отношение предоставянето на услуги в международния морски транспорт.
 5. Всяка страна предоставя, inter alia, режим не по-малко благоприятен от предоставяния на нейните собствени кораби, за корабите, използвани за транспортирането на стоки, пътници или и двете, които


text:
плават под флага на другата страна или се управляват от нейни граждани или компании, по отношение на достъпа до пристанища, използването на инфраструктурата и допълнителните морски услуги на тези пристанища, както и съответните такси, митнически съоръжения и определянето на котвени места и съоръжения за товарене и разтоварване.
 6. С оглед координираното развитие на транспорта между страните, приспособено към техните търговски нужди, условията за взаимен достъп до пазара и предоставянето услуги, свързани с въздушния, сухопътния, железопътния и вътрешния воден транспорт могат да бъдат уредени с отделни споразумения, когато това е уместно, договорени между страните след влизането в сила на настоящото споразумение.
 Член 35
 Вътрешни нормативни актове
 1. Разпоредбите на дял III не препятстват прилагането от всяка страна на всякакви мерки, необходими за предотвратяване заобикалянето на мерките, отнасящи се до достъпа на трета страна до нейния пазар, чрез разпоредбите на настоящото споразумение.
 2. Разпоредбите на настоящия дял се прилагат при условията на ограниченията, налагани от съображения на държавната политика, обществената сигурност или опазване на общественото здраве. Те не се прилагат към дейности, които на територията на всяка от страните са свързани понякога с упражняване на официална власт.
 3. Разпоредбите на настоящия дял не изключват възможността някоя от страните да прилага определени правила, отнасящи се до установяването и извършването на дейност на нейна територия на филиали на компании на друга страна, неучредени на територията на първата страна, оправдани от законови или технически различия между тези клонове и клоновете на дружества, учредени на нейна територия, или, по отношение на финансовите услуги, по надзорни причини. Различието в начина на третиране не излиза извън рамките на строго необходимите мерки, прилагани като резултат от тези законови или технически различия, или, по отношение на финансовите услуги, от изискванията за надзор.
 4. Въпреки всички останали разпоредби на настоящото споразумение, дадена страна може да вземе мерките, необходими по надзорни причини, включително за защита на инвеститори, вложители, държатели на полици или лица, към които доставчик на финансови услуги има доверителни задължения, или, за да се гарантира интегритета и стабилността на финансовата система. Когато тези мерки са несъвместими с разпоредбите на настоящото споразумение, те не се използват като средство за отмяна на задълженията на страната съгласно споразумението.
 5. Нищо в настоящото споразумение не се тълкува като изискване дадена страна да оповестява информация, свързана с делата и сметките на отделни клиенти или някаква поверителна или частна информация, собственост на държавни органи.
 6. За целите на придвижването на физическите лица, предоставящи услуги, нищо в настоящото споразумение не пречи на страните да прилагат своите закони и нормативни актове, отнасящи се до влизането, престоя, условията на труд и установяване на физически лица и предоставянето на услуги, при условие че те не ги прилагат по начин, който да обезсили или намали ползите, предоставяни на всяка страна съгласно условията на конкретна разпоредба от споразумението. Горната разпоредба не препятства прилагането на параграф 2.
 Член 36
 Определения
 За целите на настоящото споразумение:
 а)
 „доставчик на услуги“ означава всяко физическо или юридическо лице, което предоставя услуги от територията на едната страна на територията на другата страна, на територията на едната страна


text:
на клиент на услугата на другата страна, чрез търговско присъствие (установяване) на територията на другата страна и чрез присъствието на физическо лице от едната страна на територията на другата страна;
 б)
 „дружества на Общността“ или „Алжирски дружества“, означава дружества, създадена съгласно законите съответно на държава-членка или на Алжир и с главно управление според устройствения акт или централно управление, или основно място на извършване на дейност съответно на територията на Общността или Алжир.
 При условие, обаче, че компанията, създадена в съответствие със законите съответно на държава-членка или на Алжир, има адрес на управление само на територията съответно на Общността или на Алжир, компанията се счита съответно за компания на Общността или на Алжир, ако нейната дейност е свързана реално и непрекъснато с икономиката съответно на държава-членка или на Алжир;
 в)
 „дъщерно дружество“ на дадено дружество означава дружество, която се контролира от първата;
 г)
 „клон“ на дружество означава място на извършване на дейност, което няма статус на юридическо лице, което изглежда постоянно установено, като продължение на компанията майка, има управително тяло и са му предоставени всички възможности да договаря дейност с трети страни така, че последните, въпреки че знаят, че ще бъде осъществена, ако е необходимо, правна връзка с дружеството майка, офисът на която е зад граница, не трябва да контактуват директно с тази дружество майка, а могат да сключват търговски сделки на мястото на извършване на дейност, каквото представлява клон;
 д)
 „установяване“ означава правото на дрежество от Общността или Алжир съгласно буква б) да започнат икономическа дейност чрез създаване на дъщерни дружества и клонове съответно в Алжир или в Общността;
 е)
 „дейност“ означава извършване на икономически действия;
 ж)
 „икономически дейности“ означава извършване на производствени, търговски и професионални дейности;
 з)
 „гражданин на държава-членка или на Алжир“ означава физическо лице, което е гражданин съответно на някоя от държавите-членки или на Алжир.
 По отношение на международния морски транспорт, включително интермодалните дейности, включващи морска отсечка, граждани на държави-членки или на Алжир, установени съответно извън Общността или Алжир, и корабни компании, установени извън Общността или Алжир и контролирани съответно от граждани на държава-членка или Алжир, също се подчиняват на разпоредбите от настоящия дял, ако техните морски съдове са регистрирани съответно в тази държава-членка или в Алжир в съответствие с техните законодателства.
 Член 37
 Общи разпоредби
 1. Страните се въздържат от приемането на мерки или действия, които правят условията за установяване и извършване на дейност по-ограничителни отколкото в деня, предшестващ датата на подписване на настоящото споразумение.
 2. Страните се задължават да разглеждат разработването на настоящия дял от гледна точка на създаването на „споразумение за икономическа интеграция“ по смисъла на член V от ГATС. Когато дава такива препоръки Съвета по асоциирането взема предвид миналия опит в прилагането на режима на най-облагодетелствана нация и задълженията на всяка страна съгласно ГATС, и по-специално член V от него.
 Съветът по асоцииране, когато прави такова проучване, взема предвид напредъка при сближаване на законодателствата на страните в съответните дейности. Постигането на тази цел е първото нещо което се проверява от Съвета по асоцииране най-късно пет години след влизането в сила на настоящото споразумение.


text:
ДЯЛ IV
 ПЛАЩАНИЯ, КАПИТАЛ, КОНКУРЕНЦИЯ И ДРУГИ ИКОНОМИЧЕСКИ РАЗПОРЕДБИ
 ГЛАВА 1
 Текущи плащания и движение на капитали
 Член 38
 Съгласно разпоредбите на член 40 страните приемат всички текущи плащания по текущи сделки да се извършват в свободно конвертируема валута.
 Член 39
 1. Общността и Алжир гарантират, след влизане в сила на споразумението, че капиталите, свързани с преки инвестиции в Алжир в компании, създадени в съответствие с действащото законодателство, могат да се движат свободно и, че доходът от такива инвестиции и печалбата, произтичаща от тях, могат да бъдат изплатени и репатрирани.
 2. Страните се консултират и си сътрудничат с оглед създаване на необходимите условия за улесняване и пълното либерализиране движението на капитали между Общността и Алжир.
 Член 40
 Когато една или повече държави-членки от Общността или Алжир има сериозни затруднения с платежния баланс, или е заплашена от такива, Общността или Алжир, според случая, могат, съгласно условията, установени от Общото споразумение за митата и търговията и членове VIII и XIV от Споразумението за Международния валутен фонд, да приемат ограничения за текущите сделки с ограничена продължителност и не могат да излизат извън строго необходимите мерки за оздравяване на платежния баланс. Общността или Алжир, според случая, уведомяват незабавно другата страна и възможно в най-кратък срок и предоставят график за отмяна на съответните мерки.
 ГЛАВА 2
 Конкуренция и други икономически въпроси
 Член 41
 1. Изброените по-долу положения са несъвместими с правилното функциониране на Споразумението доколкото могат да засегнат търговията между Общността и Алжир:
 а)
 всички споразумения между предприятия, решения на сдружения на предприятия и съгласувани практики между предприятия, които имат за своя цел или последица предотвратяването, ограничаването или изопачаване на конкуренцията;
 б)
 злоупотреба от страна на едно или повече предприятия с господстващо положение:
 —
 на цялата територия на Общността или на значителна част от нея;
 —
 на цялата територия на Алжир или на значителна част от нея.
 2. Страните осигуряват административно сътрудничество при прилагането на своите законодателства в областта на конкуренцията и обменят информация като вземат предвид ограниченията, наложени с изискванията за спазване на професионална и бизнес тайна съгласно процедурите, описани в приложение 5 към настоящото споразумение.
 3. Ако Общността или Алжир приемат, че дадена практика е несъвместима с условията на параграф 1 и, ако тази практика води до или заплашва да доведе до сериозни вреди за другата страна, те могат да предприемат съответните мерки след консултация в рамките на Комитета по асоциирането или след тридесет работни дни след искането за провеждане на такава консултация.
 Член 42
 Държавите-членки постепенно регулират, без да нарушават своите ангажименти по ГATT, всички държавни търговски монополи така, че да гарантират, че в края на петата година след влизането в сила на настоящото споразумение по отношение на условията, съгласно които стоките се доставят и търгуват не съществува никаква дискриминация между гражданите на държавите-членки и Алжир. Комитетът по асоцииране ще бъде уведомен за мерките, предприети за осъществяването на тази цел.
 Член 43
 Що се отнася до държавните предприятия и предприятията, на които са били предоставени специални или изключителни права, Съветът по асоциирането гарантира, че след петата година от влизане в сила на


text:
настоящото споразумение няма да бъдат приемани или запазени никакви мерки, които смущават търговията между Общността и Алжир по начин, противоречащ на интересите на страните. Настоящата разпоредба не трябва да препятства законовото или фактическо изпълнение на конкретните задачи, възложени на тези предприятия.
 Член 44
 1. Страните осигуряват подходяща и ефективна защита на правата на интелектуална, индустриална и търговска собственост, отговаряща на най-високите международни стандарти. Това включва ефективни средства за налагане спазването на тези права.
 2. Прилагането на разпоредбите на настоящия член и на приложение 6 периодично се оценява от страните. Ако възникнат трудности, засягащи търговията, във връзка с правата на интелектуална, индустриална и търговска собственост, всяка от страните може да поиска спешни консултации, за да бъде намерено взаимно приемливо решение.
 Член 45
 Страните се задължават да приемат съответни мерки, за да гарантират защитата на личните данни с цел премахване на бариерите пред свободното движение на тези данни между страните.
 Член 46
 1. Страните си поставят за цел реципрочно и постепенно либерализиране на договорите за обществени поръчки.
 2. Съветът по асоцииране предприема необходимите стъпки за изпълнението на разпоредбите на параграф 1.
 ДЯЛ V
 ИКОНОМИЧЕСКО СЪТРУДНИЧЕСТВО
 Член 47
 Цели
 1. Страните се задължават да ускорят икономическото сътрудничество във взаимен интерес и в духа на партньорство, което стои в основата на настоящото споразумение.
 2. Целта на икономическото сътрудничество е да се подкрепят усилията на Алжир да постигне устойчиво икономическо и социално развитие.
 3. Такова икономическо сътрудничество съответства на целите, поставени в Декларацията от Барселона.
 Член 48
 Обхват
 1. Сътрудничеството ще бъде насочено преди всичко към сфери на дейност, понасящи последствията от вътрешни ограничения и трудности или засегнати от процеса на либерализация на алжирската икономика като цяло, и по-специално от либерализацията на търговията между Алжир и Общността.
 2. Освен това сътрудничеството ще се съсредоточи в области, които биха могли да сближат икономиките на Общността и Алжир, особено тези, които създават растеж и заетост и подпомагат разрастването на търговските потоци между Алжир и Общността, особено като насърчават диверсифицирането на алжирския износ.
 3. Сътрудничеството подпомага икономическата интеграция в групата страни от Магреба, използвайки всички мерки, които подпомагат развитието на тези отношения в региона.
 4. Опазването на околната среда и екологичното равновесие е важен елемент от различните области на икономическо сътрудничество.
 5. Страните могат да се споразумеят и за други области на икономическо сътрудничество.
 Член 49
 Методи
 Икономическото сътрудничество се осъществява посредством:
 а)
 постоянен икономически диалог между страните, обхващащ всички области на макроикономическата политика;
 б)
 съобщения и размяна на информация;
 в)
 размяна на мнения, опит и обучение;
 г)
 извършване на съвместни действия;
 д)
 техническа, административна и правна помощ;
 е)
 мерки в подкрепа на съдружията и преките инвестиции от предприемачи, особено частни предприемачи, и приватизационни програми.
 Член 50
 Регионално сътрудничество
 За да увеличат до най-висока степен влиянието на настоящото споразумение по отношение развитието на евро-средиземноморското сътрудничество в рамките на страните от Магреба, страните подпомага всички дейности, които имат регионално въздействие или включват трети страни, а именно:
 а)
 икономическа интеграция;
 б)
 развитие на икономическата инфраструктура;
 в)
 проблеми на околната среда;
 г)
 научно-технически изследвания;
 д)
 образование, обучение и квалификация;
 е)
 въпроси


text:
от областта на културата;
 ж)
 митнически въпроси;
 з)
 регионални институции и установяване на общи или хармонизирани програми и политики.
 Член 51
 Научно-техническо сътрудничество
 Сътрудничеството е насочено към:
 а)
 насърчаване установяването на трайни връзки между научните общности на страните, а именно чрез:
 —
 достъпа на Алжир до научноизследователските и развойни програми на Общността, в съответствие с разпоредбите на Общността относно участието на трети страни в тези програми;
 —
 участието на Алжир в мрежи за децентрализирано сътрудничество;
 —
 насърчаването на синергията между обучение и научни изследвания;
 б)
 подсилване научноизследователските възможности на Алжир;
 в)
 стимулиране на техническите иновации, трансфера на нови технологии и ноу-хау, прилагането на научноизследователски и развойни проекти и оптимизирането на резултатите от научно-техническите изследвания;
 г)
 насърчаване на всички дейности, насочени към установяване на синергия на регионално ниво.
 Член 52
 Околна среда
 1. Страните насърчават сътрудничеството за предотвратяване влошаване състоянието на околната среда, контролиране на замърсяването и осигуряване на рационално използване на природните ресурси, с оглед гарантирането на стабилно развитие и качеството на околната среда и защита на общественото здраве.
 2. Сътрудничеството се концентрира върху:
 —
 въпроси, свързани с изтощаването на земята;
 —
 рационално управление на водните ресурси;
 —
 увеличаване солеността на почвите;
 —
 влиянието на селското стопанство върху качеството на почвите и водата;
 —
 подходящо използване на енергията и транспорта;
 —
 влиянието на индустриалното развитие върху околната среда, по–специално безопасността на промишлените съоръжения;
 —
 управление на отпадъците, по-специално токсичните отпадъци;
 —
 интегрираното управление на чувствителните зони;
 —
 контрол и предотвратяване на градското, промишлено и морско замърсяване;
 —
 използване на модерни инструменти за управление и контрол, най-вече информация за околната среда и статистически системи;
 —
 техническа помощ, особено за опазване на биологичното разнообразие.
 Член 53
 Сътрудничество в индустриалната област
 Сътрудничеството е насочено към:
 а)
 насърчаване и подкрепа на мерките за увеличаване на преките инвестиции и съучастия в промишлени предприятия в Алжир;
 б)
 насърчаване на прякото сътрудничество между стопанските субекти, включително сътрудничество във връзка с достъпа на Алжир до бизнес мрежите и системите за децентрализирано сътрудничество на Общността;
 в)
 подкрепа на усилията за модернизиране и преструктуриране на държавния и частен промишлен отрасъл на Алжир (включително, селскостопанския отрасъл);
 г)
 подпомагане развитието на малките и средни предприятия;
 д)
 подпомагане създаването на благоприятна среда за развитие на частната инициатива с цел стимулиране и диверсифициране на продукцията за местните и външните пазари;
 е)
 най-рационално използване на човешките ресурси и промишления потенциал на Алжир чрез по-добро използване на политиката в областта на иновациите и научноизследователската и развойна дейност;
 ж)
 подпомагане преструктурирането на промишлеността и програмата за промишлена модернизация с оглед създаването на свободна зона на търговия, за да станат продуктите по-конкурентоспособни;
 з)
 съдействие за разрастване износа на алжирски производители.
 Член 54
 Поощряване и защита на инвестициите
 Целта на сътрудничеството е да създава благоприятен климат за инвестиционните потоци, а именно посредством:
 а)
 установяването на хармонизирани и опростени процедури, механизъм за съвместни инвестиции (особено за свързване на малките и средни предприятия) и методи за откриване и предоставяне на информация за възможности за инвестиции;
 б)
 законова среда, благоприятстваща инвестициите между двете страни, чрез сключването на споразумения за защита на инвестициите